በኤጀንሲው ሠራተኛ ሆነው የኮሌጅ ባለቤት የሆኑ ግለሰቦች በሕግ ተጠያቂ እንዲሆኑ መደረጉ ተገለጸ
አዲስ አበባ፡- የከፍተኛ ትምህርት አግባብነትና ጥራት ኤጀንሲ ሠራተኛ ሆነው የኮሌጅ ባለቤት በመሆን ከሕግ ውጪ ሲንቀሳቀሱ የነበሩ ግለሰቦች በሕግ ተጠያቂ እንዲሆኑ ማድረጉን ኤጀንሲው አስታወቀ፡፡ 
የኤጀንሲው ዋና ዳይሬክተር ዶክተር አንዱዓለም አድማሴ በተለይ ለአዲስ ዘመን ጋዜጣ እንደተናገሩት፤ የኮሌጅ ባለቤት ሆነው የተገኙ ሁለት የተቋሙ ሠራተኞች ሕጉ በማይፈቀድላቸው መልኩ የራሳቸውን ጥቅም ከመንግሥት በማስቀደም ወንጀል ከሥራ እንዲሰናበቱ ተደርጓል፡፡ የፈጸሙት ድርጊት በወንጀል የሚያስጠይቅ በመሆኑም ክስ ተመስርቶባቸዋል፡፡ 
ተመሳሳይ ሕገ ወጥ ድርጊት የፈጸሙ ሌሎች ሠራተኞችና ተቋማት መኖር አለመኖራቸውን እያጣሩ መሆኑን የገለጹት ዋና ዳይሬክተሩ፤ ተጨማሪ አምስት የመንግሥት ከፍተኛ የትምህርት ተቋማትም እውቅና ከሌላቸው የግል ኮሌጆች ጋር ከሕግ ውጪ ሲሰሩ ተገኝተዋል፡፡ በተለይ የመንግሥትን ገቢና ጥቅም በማሳጣት የግለሰቦችን ኪስ ሲያደልቡ በመገኘታቸው ክስ እንደተመሰረተባቸው አስታውቀዋል፡፡ 
የተከሰሱት አምስቱ ዩኒቨርሲቲዎች ከግል ኮሌጆቹ ጋር ያላቸውን ግንኙነት እንዲያቋርጡ የተደረጉት ሕግን ባከበረ መልኩ ባለመስራታቸው መሆኑን ተናግረዋል። ኮሌጆቹ የመንግሥት ንብረት ከተጠቀሙ በኋላ ከተማሪዎቹ የሚሰበስቡትን ገንዘብ ገቢ የሚያደርጉት በግለሰብ የሂሳብ አካውንት ነው፡፡ 
በተመሳሳይም እውቅና ያልተሰጠው ትምህርት የሚሰጠው በሁለተኛ ደረጃ ትምህርት ቤቶች ሲሆን፤ ይህም የመንግሥትን ካዝና እያራቆተ በመሆኑ በወንጀል ለመክሰስ እንዳስፈለገ ተናግረዋል፡፡ 
ችግሩ ያለባቸው አምስቱ ዩኒቨርሲቲዎች ብቻ ባለመሆናቸው አሁንም በመጣራት ላይ እንዳለ የገለጹት ዋና ዳይሬክተሩ፤ የኮሮና ወረርሽኝ እንቅፋት በመሆኑ እንጂ በቅርቡ ከመንግሥት ጋር በመመካከር ቋሚ መፍትሄ የሚሰጥ ይሆናል ብለዋል፡፡ 
መንግሥት ካስቀመጠው የከፍተኛ ትምህርት የመግቢያ ነጥብ ውጪ ተቀብለው ያስተማሩ፤ ከአስረኛ ክፍል መግባት የሌለበት የትምህርት መስክ የከፈቱ፤ ሲኦሲ ተፈትነው ብቁ ያልሁኑ ተማሪዎችን እንዲማሩ ያደረጉ፤ ደረጃና የትምህርት መግቢያ ውጤት የሚጠይቀውን በአንድነት አደባልቀው ያስተማሩ ተቋማትን እንዳገኙ ያነሱት ዶክተር አንዱዓለም፤ በዚህ ምክንያት አላግባብ ለተማሪዎች የተሰጠ ብዙ ዲግሪ መኖሩን አስረድተዋል፡፡ ይህንን ድርጊት የፈጸሙ ተቋማት መጠየቅ ስላለባቸውም በማጭበርበር ክስ እንደተመሰረተባቸውም ገልጸዋል፡፡ 
ከዚህ ቀደም ኤጀንሲው ችግር ያለባቸውን 22 የግል ተቋማትን መዝጋቱ ይታወሳል፡፡
አዲስ ዘመን ሰኔ 7/2012ጽጌረዳ ጫንያለው